CELEX: 22021D1330
Language: mt
Date: 2021-06-29 00:00:00
Title: Deċiżjoni Nru 1/2021 tal-Kumitat tal-Ambaxxaturi AKP-UE tad-29 ta’ Ġunju 2021 biex tiġi emendata d-Deċiżjoni Nru 3/2016 tal-Kumitat tal-Ambaxxaturi AKP-UE dwar iċ-Ċentru għall-Iżvilupp tal-Intrapriżi [2021/1330]

12.8.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 290/1
               
            
         DEĊIŻJONI Nru 1/2021 TAL-KUMITAT TAL-AMBAXXATURI AKP-UE
         tad-29 ta’ Ġunju 2021
         biex tiġi emendata d-Deċiżjoni Nru 3/2016 tal-Kumitat tal-Ambaxxaturi AKP-UE dwar iċ-Ċentru għall-Iżvilupp tal-Intrapriżi [2021/1330]
         IL-KUMITAT TAL-AMBAXXATURI AKP-UE,
         Wara li kkunsidra l-Ftehim ta’ Sħubija bejn il-membri tal-Grupp tal-Istati Afrikani, tal-Karibew u tal-Paċifiku, minn naħa waħda, u l-Komunità Ewropea u l-Istati Membri tagħha, min-naħa l-oħra, iffirmat f’Cotonou fit-23 ta’ Ġunju 2000 (1),
         Billi:
         
                     (1)
                  
                  
                     L-Artikolu 15(4) tal-Ftehim ta’ Sħubija bejn il-membri tal-Grupp ta’ Stati Afrikani, tal-Karibew u tal-Paċifiku, minn naħa waħda, u l-Komunità Ewropea u l-Istati Membri tagħha, min-naħa l-oħra, iffirmat f’Cotonou fit-23 ta’ Ġunju 2000 (2) (il-“Ftehim ta’ Sħubija AKP-UE”) jiddikjara li l-Kunsill tal-Ministri AKP-UE jista’ jiddelega setgħat lill-Kumitat tal-Ambaxxaturi AKP-UE.
                  
               
                     (2)
                  
                  
                     Fid-39 sessjoni tiegħu li saret fid-19 u l-20 ta’ Ġunju 2014 f’Nairobi, il-Kunsill tal-Ministri AKP-UE qabel, f’Dikjarazzjoni Konġunta, li jipproċedi bl-għeluq ordnat taċ-Ċentru għall-Iżvilupp tal-Intrapriżi (ĊŻI). Għal dak il-għan, il-Kunsill tal-Ministri AKP-UE iddeċieda li jagħti delega ta’ setgħat lill-Kumitat tal-Ambaxxaturi AKP-UE biex imexxi l-kwistjoni ’l quddiem bil-ħsieb li jadotta d-deċiżjonijiet neċessarji.
                  
               
                     (3)
                  
                  
                     Fit-12 ta’ Lulju 2016, il-Kumitat tal-Ambaxxaturi AKP-UE adotta d-Deċiżjoni Nru 3/2016 (3) li temenda l-Anness III għall-Ftehim ta’ Sħubija AKP-UE, sabiex isir it-tibdil neċessarju, jiġi stabbilit il-qafas legali l-ġdid taċ-ĊŻI mill-1 ta’ Jannar 2017, u tinżamm il-personalità ġuridika taċ-ĊŻI, biss għall-finijiet tal-likwidazzjoni tiegħu, minn dik id-data.
                  
               
                     (4)
                  
                  
                     Skont l-Artikolu 2(1) tad-Deċiżjoni Nru 3/2016, Kuratur għandu jiżgura l-implimentazzjoni tal-fażi passiva, li matula ċ-ĊŻI għandu jeżisti biss għall-finijiet tal-likwidazzjoni tiegħu, mill-1 ta’ Jannar 2017 għal perijodu ta’ 4 snin jew sakemm iċ-ĊŻI jkun salda l-obbligazzjonijiet kollha tiegħu u rrealizza l-assi kollha tiegħu, skont liema jseħħ l-ewwel.
                  
               
                     (5)
                  
                  
                     Sal-31 ta’ Diċembru 2020, iċ-ĊŻI kien għadu ma saldax l-obbligazzjonijiet kollha tiegħu u ma rrealizzax l-assi kollha tiegħu. Għalhekk huwa neċessarju li tiġi emendata d-Deċiżjoni Nru 3/2016 biex tiġi żgurata l-implimentazzjoni xierqa tal-fażi passiva taħt il-ġestjoni tal-Kuratur u biex dik il-fażi tingħalaq. Sabiex tiġi żgurata l-kontinwità tal-fażi passiva, l-emendar tad-Deċiżjoni Nru 3/2016 jenħtieġ li tapplika mill-1 ta’ Jannar 2021,
                  
               ADOTTA DIN ID-DEĊIŻJONI:
         
            Artikolu 1
            L-Artikolu 2(1) tad-Deċiżjoni Nru 3/2016 tal-Kumitat tal-Ambaxxaturi AKP-UE għandu jiġi sostitwit b’dan li ġej:
            
               
                  “1.   Il-Kummissjoni Ewropea għandha tikkuntratta Kuratur biex jiżgura l-implimentazzjoni tal-fażi passiva mill-1 ta’ Jannar 2017 sakemm iċ-ĊŻI ikun salda l-obbligazzjonijiet kollha tiegħu u rrealizza l-assi kollha tiegħu.”.
               
            
         
         
            Artikolu 2
            L-Artikolu 1 għandu japplika mill-1 ta’ Jannar 2021.
         
         
            Artikolu 3
            Din id-Deċiżjoni għandha tidħol fis-seħħ fid-data tal-adozzjoni tagħha.
         
         
            Magħmul fi Brussell, id-29 ta’ Ġunju 2021.
            
               
                  Għall-Kunsill tal-Ministri AKP-UE
               
               
                  Mill-Kumitat tal-Ambaxxaturi AKP-UE
               
               
                  Il-President
               
               Moses Kouni MOSE
            
         
         
            (1)  ĠU L 317, 15.12.2000, p. 3.
         
            (2)  Il-Ftehim ta’ Sħubija bejn il-Membri tal-Grupp ta’ Stati Afrikani, tal-Karibew u tal-Paċifiku, minn naħa waħda, u l-Komunità Ewropea u l-Istati Membri tagħha, min-naħa l-oħra, iffirmat f’Cotonou fit-23 ta’ Ġunju 2000 (ĠU L 317, 15.12.2000, p. 3).
         
            (3)  Id-Deċiżjoni Nru 3/2016 tal-Kumitat tal-Ambaxxaturi AKP-UE tat-12 ta’ Lulju 2016 rigward ir-reviżjoni tal-Anness III tal-Ftehim ta’ Sħubija AKP-UE [2016/1163] (ĠU L 192, 16.7.2016 p. 77).